
Text rozhodnutia
Súd: Najvyšší súd Spisová značka: 7Nds/4/2016 Identifikačné číslo súdneho spisu: 8015201110 Dátum vydania rozhodnutia: 04. 05. 2016 Meno a priezvisko sudcu, VSÚ: JUDr. Zdenka Reisenauerová ECLI: ECLI:SK:NSSR:2016:8015201110.1 Uznesenie Najvyšší súd Slovenskej republiky v právnej veci žalobcu: S. M. S., r. č. XXXXXX/XXXX, bytom C. XXX, XX-XXX C., C. M., zastúpený: advokát JUDr. Dušan Remeta, so sídlom Masarykova 2, 080 01 Prešov, proti žalovanej: Sociálna poisťovňa, ústredie, so sídlom ul. 29. augusta, 8 a 10, Bratislava, o preskúmanie zákonnosti rozhodnutia Sociálnej poisťovni pobočka Košice sp. zn. 63617-2/2013-KEM zo dňa 19. apríla 2013 a o návrhu Krajského súdu v Prešove na určenie miestne príslušného súdu na prejednanie a rozhodnutie veci, takto r o z h o d o l : Najvyšší súd Slovenskej republiky podľa § 11 ods. 3 O.s.p. v spojení s § 246c ods. 1, veta prvá O.s.p. určuje, že na prejednanie a rozhodnutie veci je miestne príslušný Krajský súd v Košiciach. o d ô v o d n e n i e : Žalobca žalobou podanou na Krajský súd v Prešove dňa 26. novembra 2015 sa domáhal preskúmania zákonnosti rozhodnutia a postupu Sociálnej poisťovni pobočka Košice sp. zn. 63617-2/2013-KEM zo dňa 19. apríla 2013, žiadajúc ho zrušiť a vec vrátiť žalovanému na ďalšie konanie. Krajský súd v Prešove uvedenú vec predložil Najvyššiemu súdu Slovenskej republiky na rozhodnutie podľa § 11 ods. 3 O.s.p. o určení, ktorý súd vec prejedná a rozhodne. Najvyšší súd Slovenskej republiky podľa § 246c ods. 1 vety prvej O.s.p. v spojení s § 11 ods. 3. O.s.p. preskúmal vec predloženú Krajským súdom v Prešove a dospel k názoru, že sú splnené podmienky na určenie súdu na prejednanie a rozhodnutie v predmetnej veci. Podľa § 246c ods. 1, veta prvá O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa ust. § 11 ods. 1, 3 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania, a trvá až do jeho skončenia. Ak ide o vec, ktorá patrí do právomoci súdov Slovenskej republiky, ale podmienky miestnej príslušnosti chýbajú alebo ich nemožno zistiť, Najvyšší súd Slovenskej republiky, určí ktorý súd vec prejedná a rozhodne. Z obsahu predloženého spisového materiálu vyplýva, že žalobca podaním doručeným Krajskému súdu Prešove dňa 26. novembra 2015 sa domáha preskúmania zákonnosti rozhodnutia a postupu Sociálnej poisťovni pobočka Košice sp. zn. 63617-2/2013-KEM zo dňa 19. apríla 2013, žiadajúc ho zrušiť a vec vrátiť žalovanému na ďalšie konanie. Žalobca nemá na území Slovenskej republiky všeobecný súd, keďže tu nemá bydlisko ani sídlo. Podľa ust. § 244 ods. 1, 2, 3, 6 O.s.p v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len rozhodnutie správneho orgánu). Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Primerane podľa ustanovení tejto časti konajú a rozhodujú súdy aj vtedy, ak to ustanoví osobitný predpis alebo ak preskúmanie rozhodnutí orgánov verejnej správy vyplýva z medzinárodných zmlúv, ktorými je Slovenská republika viazaná. Podľa § 246 ods. 1, O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa § 246a ods. 1, O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa § 85 ods. 1, 2 O.s.p. všeobecným súdom občana je súd, v obvode ktorého má občan bydlisko, a ak nemá bydlisko, súd v obvode ktorého sa združuje. Všeobecným súdom právnickej osoby je súd, v obvode ktorého má právnická osoba sídlo. V zmysle citovaných ustanovení Občianskeho súdneho poriadku vyplýva, že pri rozhodovaní o žalobách podľa druhej hlavy piatej časti Občianskeho súdneho poriadku je miestne príslušným na prejednanie veci a jej rozhodnutie, ak ide o rozhodnutie orgánu s pôsobnosťou pre celé územie Slovenskej republiky, krajský súd, v obvode ktorého je všeobecný súd navrhovateľa (okrem ústredných orgánov štátnej správy). Najvyšší súd zistil, že v danom prípade podmienky miestnej príslušnosti chýbajú, keďže žalobca je občanom Poľskej republiky a na území Slovenskej republiky nemá bydlisko a ani sa tu nezdržuje. Z uvedených dôvodov senát Najvyššieho súdu Slovenskej republiky v zmysle § 246c ods. 1 veta prvá O.s.p. v spojení s § 11 ods. 3 jednomyseľne určil, že na prejednanie a rozhodnutie v danej veci je príslušným Krajský súd v Košiciach tak, ako je uvedené vo výroku tohto rozhodnutia, vychádzajúc zo zásady hospodárnosti a účelnosti konania, keďže z predloženého spisu zistil, že v danom prípade v prvom stupňa rozhodla Sociálna poisťovňa - pobočka Košice. Poučenie: Proti tomuto uzneseniu n i e j e prípustný opravný prostriedok.

